Ivan Penava, gradonačelnik Vukovara i pretendent na jednu od čelnih funkcija na skorim unutarstranačkim izborima u Hrvatskoj demokratskoj zajednici, odlučio je potrošiti 5,5 milijuna kuna gradskog novca da bi dekorativno osvijetlio četiri dizalice u vlasništvu državne tvrtke Luka Vukovar d.o.o.

Ovo je, nakon najave izgradnje najvišeg nebodera u Hrvatskoj od 36 katova (o čemu je Telegram opširno pisao još u kolovozu 2018.), u koje će biti smješten i luksuzni Hotel Hilton, drugi grandiozni projekt kojeg najavljuje vukovarski gradonačelnik.

Zanimali su nas detalji novog Penavinog projekta

Podatke o novom vukovarskom čudu, spektakularnoj iluminaciji na Dunavu, moguće je pronaći na službenim stranicama Grada Vukovara. Tamo su odmah iza nove godine, 2. siječnja, s potpisom gradonačelnika Penave, objavljene izmjene i dopune plana nabave za 2020. godinu. A pod rednim brojem 64 stoji ”dekorativna rasvjeta dizalica u Luci Vukovar” za koju je, bez PDV-a, predviđeno 4,4 milijuna kuna (s porezom na dodanu vrijednost to iznosi 5,5 milijuna kuna).

Naravno, zanimale su nas potankosti oko novog Penavinog projekta u koji kani uložiti 5,5 milijuna kuna javnog novca, pa smo poslali upit i zamolili da odgovori je li ideja o dekorativnoj rasvjeti dizalica potekla iz Luke Vukovar ili Grada Vukovar, kada se planira stavljanje u funkciju dekorativne rasvjete dizalica, kako se došlo do iznosa od 5,5 milijuna kuna te koja je svrha postavljanja takve rasvjete?

Iz vukovarske gradske uprave, vjerojatno po nalogu gradonačelnika Penave, poslovično ne odgovaraju na Telegramove upite. Tako smo ostali uskraćeni za važne odgovore koji sigurno zanimaju javnost, ali koje Penava iz nekih razloga skriva.

Luka Vukovar ne misli sudjelovati u grandioznom pothvatu

Iz Luke Vukovar, koja je u stopostotnom vlasništvu Republike Hrvatske, na naš upit hoće li i oni sudjelovati u tom grandioznom pothvatu kratko nam je odgovoreno kako ”navedeno nije u planu nabave za 2020. godinu koji je javno objavljen na službenim stranicama Luke Vukovar”.

Upit smo poslali i Fondu za obnovu i razvoj Vukovar, čija je predsjednica Ljiljana Blažević.

”Fond za obnovu i razvoj grada Vukovara ne sudjeluje u projektu za koji postavljate upit, niti ima informacije o istom”, odgovoreno je Telegramu. Znakovit je dio rečenice kako šefica spomenutog fonda o tome uopće nema informaciju, tim više što je ona i predsjednica nadzornog odbora Luke Vukovar d.o.o., te što spomenuti fond iz svojih sredstava za održavanje komunalne infrastrukture (u što je Penava uključio i rasvjetu dizalica) u 2020. godini uplaćuje u vukovarski gradski proračun 10,45 milijuna kuna.

Čini se da Penava osvjetljava dizalicu na svoju ruku

Dakle, Penava sve radi na svoju ruku. Želi za 5,5 milijuna kuna dekorativno osvijetlili dizalice u državnom vlasništvu, a da o tome pojma nemaju niti u Luci Vukovar, niti u Fondu za obnovu i razvoj Vukovara. Za tu njegovu ideju prvi se put saznalo u materijalu za sjednicu Gradskog vijeća u rujnu prošle godine kada se u programu održavanja komunalne infrastrukture za 2020., za što je ukupno predviđeno 58 milijuna kuna, spominje i iznos od 5,5 milijuna kuna – dakle gotovo 10 posto – za dekorativno osvjetljavanje dizalica. No, o čemu se konkretno radi i koja je svrha te ideje, podataka nema.

Telegram je razgovarao s Branimirom Srbom, jednim od direktora Lipaprometa, tvrtke koja je dekorativno osvijetlila lučke dizalice u Rijeci i Puli, a svojedobno je, u kolovozu 2012., radila na izgradnji javne rasvjete u vukovarskim ulicama Stjepana Supanca, Ive Andrića i Kanalskoj. No, on ništa nije znao o tom projektu niti je, veli, u vezi s tim itko kontaktirao tu tvrtku.

Penava ne misli da treba odgovoriti zašto troši javni novac

Luka Vukovar d.o.o. ima ukupno četiri dizalice, tri marke Ganz (nosivosti 5 do 6, odnosno 16 do 25 tona) i jednu marke Gottwald, nosivosti 63 tone. U njenu obnovu i razvoj država, u čijem je stopostotnom vlasništvu, uložila je od završetka mirne reintegracije hrvatskog Podunavlja oko 5,5 milijuna eura, a sada će 5,5 milijuna (ali kuna) javnog novca uložiti i vukovarski gradonačelnik Penava.

Inače, prve dvije dizalice u Luci Vukovar donacija su Vlade Kraljevine Belgije, a Belgijanci su pomogli i kupnju treće, Najveća dizalica, marke Gottwald, kupljena je novcem Ministarstva prometa, pomorstva i veza 1999. godine.

Zašto je Penava odlučio osvijetliti vukovarske dizalice koje su vidljive tek s lijeve strane istočnog ulaza u grad, oko tri kilometra uzvodno od Vukovarskog vodotornja, i na to potrošiti čak 5,5 milijuna kuna, nismo uspjeli saznati. On ne smatra da je na to dužan odgovoriti, bez obzira što je u pitanju javni, a ne privatni novac.